遊北山
作者：陳造
朝代：宋

paragraphs: 有客可與遊，闕酒得無病。
豈意四從事，過我不待請。
洗杓挹風度，免慙林花盛。
公學此味如，渾厚兼醇正。
公量虛谷如，有來良善應。
肯分兵厨瀝，少佐筆力勁。
罷營杖頭錢，徐取松間徑。
登臨舊能賦，七發踵枚乘。
此興老未衰，西日尚餘映。
風怒雷再鼓，雲破天一鏡。
山花下野鳥，詩題一堪命。
府公文章伯，聲稱聳羣聽。
明朝倒錦囊，非是庶所訂。
豈伊綵鳳鳴，而聆露鶴警。
定知謝東山，凡百易子敬。